TACC วิ่งแรง 3 วันราคาพุ่ง 13% รับเทคนิคขาขึ้น จับตากำไรไตรมาส 2 ฉายแววโตแกร่ง
TACC วิ่งแรง 3 วันราคาพุ่ง 13% รับเทคนิคขาขึ้น จับตากำไรไตรมาส 2 ฉายแววโตแกร่ง ล่าสุดอยู่ที่ 4.76 บาท บวก 0.22 บาท หรือ 4.85% มูลค่าซื้อขาย 21.56 ล้านบาท
TACC วิ่งแรง 3 วันราคาพุ่ง 13% รับเทคนิคขาขึ้น จับตากำไรไตรมาส 2 ฉายแววโตแกร่ง ล่าสุดอยู่ที่ 4.76 บาท บวก 0.22 บาท หรือ 4.85% มูลค่าซื้อขาย 21.56 ล้านบาท
10 มิ.ย. 2562

ผู้สื่อข่าวรายงานว่า ราคาหุ้น บริษัท ที.เอ.ซี.คอนซูเมอร์ จำกัด (มหาชน) หรือ TACC ล่าสุด ณ เวลา 14.45 น. อยู่ที่ 4.76 บาท บวก 0.22 บาท หรือ 4.85% สูงสุดที่ 4.78 บาท ต่ำสุดที่ 4.64 บาท ด้วยมูลค่าซื้อขาย 21.56 ล้านบาท ทั้งนี้ ราคาหุ้นปรับตัวขึ้น 3 วันติด นับตั้งแต่ราคาหุ้นอยู่ที่ระดับ 4.21 บาท เมื่อวันที่ 5 มิ.ย.2562 คิดเป็นการปรับตัวขึ้น 13.06%

โดย บล.กสิกรไทย ระบุในบทวิเคราะห์ แนะนำหุ้น TACC ราคาถดถอยจาก 4.46 บาท ลงมาแถว 3.58 บาท ก่อนดีดตัวเหนือกลุ่มเส้นเฉลี่ย และไต่ระดับบนเส้นเฉลี่ย 5 วัน ผ่านเส้นกด ล่าสุดทำจุดสูงใหม่ ด้วย Vol. เพิ่มขึ้น ขณะที่ MACD เดินหน้าเหนือ Signal line ในแดนบวก สนับสนุนโอกาสที่ราคาจะมีแรงไต่ระดับขึ้นต่อ ทั้งนี้ ประเมินแนวรับ 4.44 บาท แนวต้าน  4.62 และ 4.76 และ 5 บาท
ด้าน บล.โกลเบล็ก ระบุในบทวิเคราะห์ แนะนำ “ซื้อ” มีราคาเหมาะสม 4.90 บาท โดยมีมุมมองเชิงบวกกับ TACC เนื่องจากคาดว่ากำไรสุทธิไตรมาส 2/62 จะเติบโตมากกว่าไตรมาสก่อน และเทียบกับช่วงเดียวกันของปีก่อน รับอานิสงส์จากเข้าสู่ฤดูร้อน ทำให้ธุรกิจเครื่องดื่มในสาขา 7-11 มียอดขายสูงขึ้น ประกอบกับในช่วงเดือน พ.ค.ของปีที่ผ่านมา ผลประกอบการได้รับผลกระทบจากภาษีน้ำตาลทำให้มีฐานรายได้และกำไรต่ำ
ส่วนทิศทางรายได้ปีนี้คาดยังเติบโต 15-20% เป็นไปตามทิศทางการขยายตัวของสาขา 7-11 และมีธุรกิจคาแรคเตอร์ ซึ่งเป็นธุรกิจใหม่บริหารลิขสิทธิ์คาแรคเตอร์การ์ตูนของ San-X ซึ่งในปีที่แล้วบริษัทมีรายได้จากธุรกิจดังกล่าว 18 ล้านบาท แต่ในปีนี้เชื่อว่าจะเติบโตอย่างก้าวกระโดด หรือมากกว่าเท่าตัว เพราะมีลูกค้าใหม่เข้ามาเพิ่มเติม นอกจากนี้ ยังแผนเปิดตัวคาแรคเตอร์ใหม่อีกด้วย พร้อมกับขยายธุรกิจคาแรคเตอร์ไปยังประเทศเพื่อนบ้าน อาทิ มาเลเซีย ,เวียดนาม และสิงคโปร์
ด้านแผนขยายตลาดต่างประเทศ ในเดือน มี.ค.ที่ผ่านมา บริษัทเพิ่งกลับไปขายเครื่องดื่มตรา Zenya ที่กัมพูชาอีกครั้ง คาดเป็นอัพไซด์ของแผนการเติบโตในอนาคต ทั้งนี้ คาดการณ์กำไรสุทธิของ TACC ปี 2562 จะอยู่ที่ 119 ล้านบาท เติบโต 75% เมื่อเทียบกับปี 2561 ที่มีกำไรสุทธิเพียง 68.39 ล้านบาท